VIDEO Două oferte din Liga 1 pentru Marius Șumudică! Răspunsul antrenorului + ce spune despre varianta Craiova
Șumudică a lăsat-o pe Gaziantep pe loc retrogradabil în Turcia, 18, la doar o lungime de ultima poziție care asigură salvarea. Antrenorul a spus că luase decizia de a părăsi clubul cu mai mult timp înainte din cauza situației tensionate din Turcia și a relației pe care o avea cu presa locală.
Marius Șumudică: "M-au sunat două echipe din play-out, dar nu se pune problema"
Deși au trecut doar două zile de la despărțirea de Gaziantep, Marius Șumudică susține că a fost deja contactat de două cluburi din play-out-ul Ligii 1. Tehnicianul a refuzat propunerile, spune că vrea timp de odihnă și neagă varianta potrivit căreia ar fi discutat cu Mihai Rotaru preluarea Universității Craiova.
Șumudică nu exclude o revenire în Liga 1, însă spune că mai probabil este să antreneze din nou în străinătate, din vară.
"Nu știu ce urmează. Deocamdată, odihnă. Vreau să mă reculeg din toate punctele de vedere, să mă duc acasă, să-mi văd copiii, soția, să-mi strâng părinții în brațe. Am niște probleme familiale și necesită să rămân lângă familie. Au nevoie de mine. Și asta m-a făcut să mă întorc acasă.
M-au sunat două cluburi din Liga Națională, dar nu se pune problema. Cluburi care erau în play-out, dar nu. De Craiova nu știu nimic. N-am nicio discuție cu domnul Rotaru și nu e fairplay să discut atât timp cât are antrenor și joacă derby-ul cu cealaltă echipă din Craiova. Eu n-am avut nicio discuție cu domnul Rotaru și nu e frumos să discutăm despre o echipă care are antrenor.
Când nu vor avea antrenor anumite echipe, există posibilitatea să rămân și în țară, dar pentru mine prioritatea este să plec în străinătate. Vreau să mă odihnesc 2-3 luni și cu siguranță voi pleca în străinătate în vară, ori în Golf, ori în Turcia, vedem", a spus Marius Șumudică, la revenirea în România.
Marius Șumudică a antrenat ultima oară în România la CFR Cluj (iunie 2021 - august 2021). Ultimele patru experiențe din carieră le-a avut în Turcia și Arabia Saudită, la Yeni Malatyaspor, Al Shabab, Al Raed și Gaziantep.
Urmăriți SPORT.RO și pe Google News